**მცხეთის მუნიციპალიტეტის მერიის ადმინისტრაციული სამსახურის ანგარიში 2022 წლის 10 თვეში გაწეული მუშაობის შესახებ**

**მცხეთის მუნიციპალიტეტის მერიის ადმინისტრაციული სამსახური აერთიანებს სამ სტრუქტურულ ქვედანაყოფს, ესენია:**

* **საქმისწარმოების განყოფილება**
* **ადამიანური რესურსების მართვის განყოფილება**
* **იურიდიული განყოფილება**

**საქმისწარმოების განყოფილება** უზრუნველყოფს მუნიციპალიტეტის მერიაში საქმისწარმოების ელექტრონული ფორმით მიმდინარეობას და ყოველდღიურ რეჟიმში ახორციელებს:

* მოქალაქეთა განცხადება-საჩივრების და სხვადასხვა ორგანიზაციებიდან შემოსული კორესპონდენციის მიღება-რეგისტრაციას და მათ გადანაწილებას ადრესატების მიხედვით;
* მოქალაქეთა მიღებას, საჭიროების შემთხვევაში, მათთვის შესაბამისი კონსულტაციის გაწევას; შემოსულ წინადადებებზე, განცხადებებსა და საჩივრებზე მომზადებული პასუხების ადრესატებზე გაცემას პირადი უზრუნველყოფით ან/და საფოსტო მომსახურებით; აგრეთვე ახორციელებს მოქალაქეებთან სატელეფონო კომუნიკაციას;
* დოკუმენტებზე მუშაობის ტექნიკურ უზრუნველყოფას - დაბეჭდვის, ასლის გადაღებისა და ოპერატიული გამრავლების ორგანიზებას;
* შემუშავებული ნომენკლატურის შესაბამისად, საქმეთა შენახვისა და დოკუმენტური ინფორმაციის ოპერატიულად გამოყენების უზრუნველყოფას;
* არქივში დაცული მასალების გაცნობისა და ასლების გაცემის უზრუნველყოფას;
* ინფორმაციის მომზადებას განყოფილებაში შემოსულ დოკუმენტების შესრულებისა და გასული კორესპონდენციის დაგზავნის მდგომარეობაზე; წარმართავს დოკუმენტების შესრულების მიმდინარეობის კონტროლს, კერძოდ, კორესპონდენციის დადგენილ ვადაში შესრულებისა და მათი კონტროლზე აყვანის ორგანიზებას, შემსრულებლებისათვის მათ დროულ მიწოდებას; შემდგომი დამუშავებისა და შესაბამისობაში მოყვანის მიზნით, აბრუნებს იმ დოკუმენტაციას, რომლებიც არ შეესაბამება საქმისწარმოების ერთიანი წესების მოთხოვნებს.

2022 წლის 10 თვის განმავლობაში, საქმისწარმოების განყოფილების მიერ აღრიცხულია მოქალაქეთა 15687 განცხადება, ელექტრონულად შემოსული 6119 წერილი და Ms.gov.ge-ის საშუალებით გამოგზავნილი 416 განცხადება. აღნიშნულ პერიოდში, განყოფილების მიერ გაგზავნილ იქნა 11049 საპასუხო წერილი და 8540 წერილი.

2022 წლიდან, მუნიციპალიტეტის მერიას, ,,საქართველოს ფოსტის“ ნაცვლად, საკურიერო მომსახურებას უწევს შპს ,,საინფორმაციო კომუნიკაციების სისტემები“, მაგრამ გარკვეული სახის პრობლემები იქმნება კორესპონდენციის ადრესატამდე მიტანის თვალსაზრისით, რაც, ძირითადად, გამოწვეულია მოქალაქეთა მიერ არასწორად მითითებული მისამართის გამო, რიგ შემთხვევებში მითითებულია იურიდიული და არა ფაქტიური მისამართი, რის გამოც, გაგზავნილი პასუხები ვერ ბარდება ადრესატს და ბრუნდება უკან, აღნიშნულით კი, შესაბამისად, ირღვევა საქმისწარმოების ვადები.

**ადამიანური რესურსების მართვის განყოფილების** მიერ, 2022 წლის 10 თვის განმავლობაში, შვებულების, საავადმყოფო ფურცელზე გასვლის, მივლინების, კონკურსის გამოცხადების, მოვალეობის და დამატებითი ფუნქციების დაკისრების, დანიშვნის, გათავისუფლების და ბრძანებებში ცვლილებების შეტანის თაობაზე, სულ მომზადებულ იქნა მერის 860 ინდივიდუალურ-სამართლებრივი აქტი.

სტრუქტურული ერთეულების გაძლიერების მიზნით, მათ მიერ განსახორციელებელი სამუშაოს მოცულობიდან გამომდინარე, ,,მცხეთის მუნიციპალიტეტის მერიის თანამდებობის პირთა და სხვა საჯარო მოსამსახურეთა თანამდებობრივი სარგოების განსაზღვრისა და მერიის საშტატო ნუსხის დამტკიცების შესახებ“ მცხეთის მუნიციპალიტეტის საკრებულოს 2017 წლის 20 ნოემბრის N5 დადგენილებაში   განხორციელებულ იქნა 2 ცვლილება, კერძოდ, ეკონომიკის სამსახურში არსებული ერთი ვაკანტური პოზიცია გადატანილ იქნა სოციალური და ჯანდაცვის სამსახურში და ადმინისტრაციულ სამსახურში არსებული ერთი ვაკანტური პოზიცია გადატანილ იქნა სივრცითი მოწყობის და ინფრასტრუქტურის სამსახურში.

„პროფესიული საჯარო მოხელის პროფესიული განვითარების საჭიროებების განსაზღვრის წესის, პროფესიული განვითარების სტანდარტისა და წესის დამტკიცების შესახებ“ საქართველოს მთავრობის 2018 წლის 22 მაისის №242 დადგენილება ავალდებულებს საჯარო დაწესებულებებს, საჯარო მოხელის პროფესიული განვითარების საჭიროებებზე დაყრდნობით, შეადგინონ საკუთარი ორგანიზაციის საჯარო მოხელეთა პროფესიული განვითარების ყოველწლიური გეგმა და გააგზავნონ საჯარო სამსახურის ბიუროში, არაუგვიანეს ყოველი წლის პირველი მარტისა. შესაბამისად, ადამიანური რესურსების მართვის განყოფილების მიერ, 2022 წლის პროფესიული განვითარების გეგმის საფუძველზე, დაიგეგმა 4 საბაზისო ტრენინგ- პროგრამა.

აქვე უნდა აღინიშნოს, რომ ხსენებულ გეგმასთან ერთად,მოხელეთა კვალიფიკაციის ამღლება/გადამზადება ხდებასხვადასხვაავტორიზებული სასწავლო ტრენინგ-ცენტრების მიერ შემოთავაზებული ტრენინგების მეშვეობითაც.

ყველაზე ხშირად განხორციელებული პროფესიული განვითარების დამატებითი პროგრამა ეხება შემდეგ საკითხებს:

* ადმინისტრაციული წარმოება;
* პერსონალურ მონაცემთა დაცვა;
* შიდა აუდიტი;
* ადამიანური რესურსების მართვა;
* პროექტების მართვა;
* გენდერი;
* პროგრამული ბიუჯეტი და ქონების მართვის ელექტრონული პროგრამა;
* სივრცითი დაგეგმვა და განაშენიანება.

„საჯარო სამსახურის შესახებ“ საქართველოს კანონის 34-ე მუხლის თანახმად, პირი მოხელის ვაკანტურ თანამდებობაზე ინიშნება კონკურსის საფუძველზე. შესაბამისად, მცხეთის მუნიციპალიტეტის მერიაში არსებული ვაკანსიების თაობაზე, ინფორმაციის განთავსება ხდება სსიპ საჯარო სამსახურის ბიუროს ვებ-გვერდზე: www.hr.gov.ge. ამდენად, არსებული ვაკანსიების შესავსებად, 2022 წლის 10 თვეში, ადამიანურის რესურსების მართვის განყოფილების ორგანიზებით, საჯარო სამსახურის ბიუროს მიერ ადმინისტრირებულ ვებგვერდზე ([www.hr.gov.ge](http://www.hr.gov.ge)) გამოცხადდა ინფორმაცია 9 ვაკანსიის თაობაზე; „საჯარო სამსახურის შესახებ“ საქართველოს კანონის 34–ე მუხლის საფუძველზე, ვაკანტურ თანამდებობებზე გამოცხადდა 5 ღია კონკურსი, ამავე კანონის 49–ე მუხლის საფუძველზე, მოხელის კარიერული განვითარების მიზნით – 1 დახურული და 3 შიდა კონკურსი.

ღია კონკურსები გამოცხადებულ იქნა შემდეგ პოზიციებზე:

1. სივრცითი მოწყობის და ინფრასტრუქტურის სამსახურის ინფრასტრუქტურის განყოფილების IV რანგის პირველი კატეგორიის უმცროსი სპეციალისტი;
2. სივრცითი მოწყობის და ინფრასტრუქტურის სამსახურის არქიტექტურის განყოფილების IV რანგის I კატეგორიის უმცროსი სპეციალისტი;
3. ადმინისტრაციული სამსახურის საქმისწარმოების განყოფილების IV რანგის პირველი კატეგორიის უმცროსი სპეციალისტი;
4. სივრცითი მოწყობის და ინფრასტრუქტურის სამსახურის არქიტექტურის განყოფილების IV რანგის I კატეგორიის უმცროსი სპეციალისტი;
5. სივრცითი მოწყობის და ინფრასტრუქტურის სამსახურის სივრცითი მოწყობის განყოფილების IV რანგის I კატეგორიის უმცროსი სპეციალისტი.

დახურული კონკურსი გამოცხადებულ იქნა შემდეგ პოზიციაზე:

1. ზედამხედველობის სამსახურის ადმინისტრაციულ სამართალდარღვევათა განყოფილების III რანგის მესამე კატეგორიის უფროს სპეციალისტი.

შიდა კონკურსი გამოცხადებულ იქნა შემდეგ პოზიციებზე :

1. სივრცითი მოწყობის და ინფრასტრუქტურის სამსახურის არქიტექტურის განყოფილების III რანგის მე-3 კატეგორიის უფროსი სპეციალისტი;
2. ადმინისტრაციული სამსახურის საქმისწარმოების განყოფილების III რანგის მე-3 კატეგორიის უფროსი სპეციალისტი;
3. სოციალური და ჯანდაცვის სამსახურის ბავშვთა დაცვის და მხარდაჭერის განყოფილების III რანგის მესამე კატეგორიის უფროსი სპეციალისტი.

ერთი ღია კონკურსი ჩაშლილად გამოცხადდა იმის გამო, რომ ვერც ერთმა კანდიდატმა ვერ დააკმაყოფილა ფორმალური საკონკურსო მოთხოვნები, ხოლო 8 კონკურსი წარმატებით დასრულდა და მცხეთის მუნიციპალიტეტის მერიასთან არსებული საკონკურსო კომისიის მიერ შერჩეულ იქნა საუკეთესო კანდიდატურები.

„პროფესიული საჯარო მოხელის შეფასების წესისა და პირობების დამტკიცების შესახებ“ საქართველოს მთავრობის 2017 წლის 28 აპრილის N220 დადგენილების თანახმად, მცხეთის მუნიციპალიტეტის მერიაში ყოველი წლის ბოლოს, დეკემბრის თვეში, ადამიანური რესურსების მართვის განყოფილების ორგანიზებით, ხდება პროფესიულ საჯარო მოხელეთა შეფასება, რომლის ერთ–ერთ სამართლებრივ შედეგს წარმოადგენს მოხელის კლასის მინიჭება, აღნიშნულის და „პროფესიული საჯარო მოხელისათვის მოხელის კლასების მინიჭების წესისა და პირობების დამტკიცების შესახებ“ საქართველოს მთავრობის 2017 წლის 28 აპრილის N219 დადგენილების შესაბამისად, 2022 წლის იანვარში, მცხეთის მუნიციპალიტეტის მერიაში I კლასი მიენიჭა 2 პროფესიულ საჯარო მოხელეს, ხოლო II კლასი - 42 მოხელეს, რის თაობაზეც სულ მომზადდა 44 ბრძანება.

საჯარო სამსახურის ბიუროს უფროსის 2017 წლის 31 აგვისტოს №474/სა ბრძანებით დამტკიცდა საჯარო სამსახურში ადამიანური რესურსების მართვის ერთიანი ელექტრონული სისტემის ფუნქციონირების სტანდარტი. აღნიშნული სტანდარტის მოქმედება ვრცელდება ყველა იმ ორგანიზაციაზე, რომელში მუშაობაც "საჯარო სამსახურის შესახებ" 2015 წლის 27 ოქტომბრის საქართველოს კანონის შესაბამისად ითვლება საჯარო სამსახურად. ადამიანური რესურსების მართვის ერთიანი ელექტრონული სისტემის მიზანია, გაზარდოს საჯარო დაწესებულებების მუშაობის ეფექტიანობა მართვის თანამედროვე ავტომატიზირებული გადაწყვეტილებების დანერგვის გზით. პროგრამა უზრუნველყოფს უწყების ადამიანურ რესურსებთან დაკავშირებული მონაცემების დამუშავებასა და მუდმივ მონიტორინგს. ამგვარი სისტემების გამოყენება თითოეულ საჯარო დაწესებულებას და შესაბამისად, მთელ საჯარო სექტორს შესაძლებლობას მისცემს, დახვეწოს ადამიანური რესურსის მართვის პოლიტიკა და სტრატეგია. ზემოაღნიშნულ პროგრამას, აქტიურად იყენებს მცხეთის მუნიციპალიტეტის მერია, რომელსაც ორგანიზებას უწევს ადმინისტრაციული სამსახურის ადამიანური რესურსების მართვის განყოფილება.

ამასთან ერთად, განყოფილება, მცხეთის მუნიციპალიტეტის მერიასა და სს „სილქნეტს“ შორის 2019 წლის 1 მარტის N 6/კონ ხელშეკრულების საფუძველზე, ახორციელებს მცხეთის მუნიციპალიტეტის მერიის თანამშრომლების კორპორაციული მომსახურების უზრუნველყოფას.

**იურიდიული განყოფილება,** თავისი კომპეტენციის ფარგლებში, უზრუნველყოფს: მერიის სტრუქტურული ერთეულების, მუნიციპალიტეტის მიერ დაფუძნებული კერძო სამართლის იურიდიული პირების და მოქალაქეთა სამართლებრივ კონსულტაციას; მერიის ინტერესების დაცვას ყველა ინსტანციის სასამართლოში; განყოფილებაში შემოსული განცხადებების, წერილებისა და მომართვების განხილვას; ასევე მერიაში შექმნილი ინდივიდუალური ადმინისტრაციულ-სამართლებრივი და ნორმატიული აქტების ვიზირებას.

საანგარიშო პერიოდში, განყოფილების მიერ სასამართლოში წარდგენილ იქნა 2 სარჩელი, 36 შესაგებელი, 2 სააპელაციო საჩივარი, 1 საკასაციო საჩივარი, 1 საკასაციო შესაგებელი, საკუთრების უფლების აღიარების კომისიის საქმესთან დაკავშირებული 21 შესაგებელი და შედგენილ იქნა 3 მორიგების აქტი. ამავე პერიოდში, სასამართლოს სახელზე გაგზავნილ იქნა 10 შუამდგომლობა და 7 განცხადება - ფაქტობრივი გარემოებების დაზუსტების, ინფორმაციასაქმის მიმდინარეობასთან დაკავშირებით, განმარტება მოპასუხეთა შესახებ და სხვა.

გარდა ამისა, განყოფილების მიერ მომზადებულ იქნა 41 ბრძანების, 4 დადგენილების და 1 განკარგულების პროექტი, 1 წესდება, 201 წერილი, 33 განმარტებითი/სამსახურებრივი და 39 მოხსენებითი ბარათი.

იურიდიული განყოფილების თითოეული თანამშრომელი ჩართულია მუნიციპალიტეტის მერიაში შექმნილი ყველა კომისიის და სამუშაო ჯგუფის მუშაობაში, რომელთა მიერ, საანგარიშო პერიოდში, შედგენილ იქნა საკონკურსო კომისიის სხდომის 19 ოქმი; კანონიერ სარგებლობაში არსებული საცხოვრებელი ფართის უსასყიდლოდ საკუთრებაში გადაცემის კომისიის სხდომის 9 ოქმი, გაცემულ იქნა საკუთრების 7 მოწმობა და მომზადებულ იქნა 8 ბრძანება; სოციალური და სამედიცინო საკითხთა კომისიის სხდომის 40 ოქმი; პირის მცხეთის მუნიციპალიტეტის ტერიტორიაზე ცხოვრების (ყოფნის) ფაქტის დამდგენი კომისიის სხდომის - 3 ოქმი, 3 განკარგულება და 3 ცნობა; ინფრასტრუქტურული პროექტების მონიტორინგის ჯგუფის შეხვედრის 3 ოქმი; მცხეთის მუნიციპალიტეტის ტერიტორიაზე მდებარე მიწის ნაკვეთების პრივატიზებისა და სასარგებლო წიაღისეულის მოპოვების ლიცენზიის გაცემის მიზანშეწონილობის საკითხებზე მომუშავე კომისიის სხდომის 10 ოქმი; მცხეთის მუნიციპალიტეტის ტერიტორიაზე სტიქიის შედეგად მიყენებული ზარალის დამდგენი კომისიის სხდომის 2 ოქმი; სოფლის მხარდაჭერის პროგრამის განმახორციელებელი სამუშაო ჯგუფის 4 ოქმი; ადმინისტრაციული წარმოების ფარგლებში ჩატარებული ზეპირი მოსმენის სხდომის 2 ოქმი და ,,მცხეთობა-სვეტიცხოვლობის“ დღესასწაულთან დაკავშირებით, სამუშაო ჯგუფის სხდომის 2 ოქმი

**საჯარო ინფორმაცია**

საქართველოს კანონის - ,,საქართველოს ზოგადი ადმინისტრაციული კოდექსის“ მე-40 მუხლის შესაბამისად, საჯარო დაწესებულება ვალდებულია გასცეს საჯარო ინფორმაცია, მათ შორის, ელექტრონული ფორმით მოთხოვნილი საჯარო ინფორმაცია, დაუყოვნებლივ ან არა უგვიანეს 10 დღისა. აღნიშნულის შესაბამისად, მცხეთის მუნიციპალიტეტის მერია დიდი პასუხისმგებლიბით ეკიდება ამ მეტად მნიშვნელოვან საკითხს და კანონით დადგენილ ვადებში უზრუნველყოფს მოთხოვნილი საჯარო ინფორმაციის გაცემას. მიმდინარე წლის 9 თვეში, მცხეთის მუნიციპალიტეტის მერიაში, საჯარო ინფორმაციის გაცემის მოთხოვნით, სულ შემოსულია 42 წერილი და განცხადება, ხოლო მოთხოვნა - საჯარო ინფორმაციაში შესწორების შეტანის თაობაზე, მუნიციპალიტეტის მერიაში არ შემოსულა, შესაბამისად, შესწორებები, გაცემულ საჯარო ინფორმაციაში, არ განხორციელებულა. მუნიციპალიტეტის მერიის მხრიდან არ ყოფილა საჯარო ინფორმაციის გაცემაზე უარის თქმის არც ერთი შემთხვევა, შესაბამისად, შემოსული განცხადებებიდან და წერილებიდან სრულად დაკმაყოფილდა 40 მოთხოვნა, 2 მოთხოვნა - შესრულების პროცესშია. გარდა ამისა, აღნიშნული კანონის 49-ე მუხლის შესაბამისად, მცხეთის მუნიციპალიტეტის მერია, ყოველი საანგარიშო წლის 10 დეკემბრისათვის, საჯარო ანგარიშის გაცემის თაობაზე, ანგარიშს წარუდგენს საქართველოს პარლამენტს, საქართველოს პრეზიდენტს და საქართველოს პრემიერ-მინისტრს, აგრეთვე აქვეყნებს „საქართველოს საკანონმდებლო მაცნეში“.

ადმინისტრაციული სამსახურის

პირველადი სტრუქტურული

ერთეულის ხელმძღვანელი ნინო ჩინაშვილი